
RAPORT 

  asupra propunerii legislative pentru modificarea şi completarea Capitolului II "Revolta muncitorească anticomunistă de la Braşov din noiembrie 1987" la Legea recunoştinţei faţă de eroii - martiri şi luptătorii care au contribuit la victoria Revoluţiei române din decembrie 1989, precum şi faţă de persoanele care şi-au jertfit viaţa sau au suferit în urma revoltei muncitoreşti anticomuniste de la Braşov din noiembrie 1987  

În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată spre dezbatere, în fond, cu propunerea legislativă pentru modificarea şi completarea Capitolului II "Revolta muncitorească anticomunistă de la Braşov din noiembrie 1987" la Legea recunoştinţei faţă de eroii - martiri şi luptătorii care au contribuit la victoria Revoluţiei române din decembrie 1989, precum şi faţă de persoanele care şi-au jertfit viaţa sau au suferit în urma revoltei muncitoreşti anticomuniste de la Braşov din noiembrie 1987,  trimisă cu adresa  Pl-x 420 din  16 septembrie 2009, înregistrată sub  nr. 31/811 din  17 septembrie 2009.    
Potrivit prevederilor art.92 alin. (9) pct.1, din Regulamentul Camerei Deputaţilor, republicat, Camera Deputaţilor este Cameră decizională.
Senatul, în calitate de primă Cameră sesizată, a respins propunerea legislativă, în şedinţa din 9 septembrie 2009.

Consiliul Legislativ a avizat favorabil iniţiativa legislativă conform avizului nr.341 din 14 aprilie 2009.

 Guvernul, prin punctul de vedere transmis cu adresa nr. 1277 din 19 mai  2009, nu susţine adoptarea  propunerii legislative.
Comisia pentru apărare, ordine publică şi  siguranţă naţională a avizat negativ iniţiativa legislativă, conform avizului nr.32/438 din 22 septembrie  2009.

Comisia Parlamentară a Revoluţionarilor din Decembrie 1989 a avizat negativ propunerea legislativă, conform avizului nr.42/252 din                   23  septembrie 2009.



Iniţiativa legislativă supusă dezbaterii are ca obiect de reglementare modificarea Legii recunoştinţei faţă de eroii-martiri şi luptătorii care  au contribuit la  victoria Revoluţiei  române din decembrie 1989, precum şi  faţă de persoanele care  şi-au jertfit viaţa sau   au  avut  de suferit în urma revoltei muncitoreşti anticomuniste de la  Braşov din noiembrie 1987 nr.341/2004, în  sensul includerii în categoria persoanelor îndreptăţite să  beneficieze de drepturile prevăzute de această lege şi a participanţilor la revoltele muncitoreşti anticomuniste din Valea Jiului  din  anul 1977 şi   bazinul Olteniei din  anul 1983. 
În conformitate cu prevederile art. 61 din Regulamentul Camerei Deputaţilor, republicat, cu modificările ulterioare, membrii Comisiei juridice, de disciplină şi imunităţi au examinat propunerea legislativă susmenţionată în şedinţa din  20 octombrie 2009.

 La lucrările Comisiei au participat, domnul senator Laurenţiu Florian Coca în calitate de iniţiator, iar din partea Ministerului Justiţiei şi Libertăţilor Cetăţeneşti, doamna  Alina Bica – secretar de stat, în calitate de invitat. 
Din numărul total de 26 membri ai Comisiei juridice, de disciplină şi imunităţi au participat la dezbateri 14 deputaţi.

În urma dezbaterilor membrii Comisiei  juridice, de  disciplină şi imunităţi au  constatat  că propunerea legislativă prezintă  unele  neajunsuri, atât sub aspectul respectării  dispoziţiilor art.29 şi ale art.30 din Legea  privind normele de tehnică  legislativă pentru  elaborarea actelor  normative nr.24/2000, republicată, cu  modificările  şi  completările ulterioare, referitoare la instrumentul de prezentare şi  motivare a iniţiativei legislative, pe  care  o  consideră insuficient motivată, cât şi  sub aspectul  normelor  de tehnică  legislativă.
Iniţiativa  legislativă nu  respectă rigorile Legii nr.24/2000 prevăzute în Capitolul 5- Structura actului normativ, şi nici dispoziţiile  art.57 – Modificarea actului  normativ  şi  ale  art.58 -  Completarea actului  normativ.


Mai mult  decât atât, propunerea legislativă încalcă şi prevederile art. 138 alin. (5) din Constituţia României, republicată, care prevede că nicio cheltuială bugetară nu poate fi aprobată fără stabilirea sursei de finanţare.  



În urma examinării iniţiativei legislative şi a opiniilor exprimate de către  membrii Comisiei şi  de către invitaţi  s-a hotărât, cu majoritate de voturi, (1 vot împotrivă) să propună plenului Camerei Deputaţilor, respingerea  propunerii legislative pentru modificarea şi completarea Capitolului II "Revolta muncitorească anticomunistă de la Braşov din noiembrie 1987" la Legea recunoştinţei faţă de eroii - martiri şi luptătorii care au contribuit la victoria Revoluţiei române din decembrie 1989, precum şi faţă de persoanele care şi-au jertfit viaţa sau au suferit în urma revoltei muncitoreşti anticomuniste de la Braşov din noiembrie 1987 .
             
În raport cu obiectul şi conţinutul său, propunerea legislativă  face parte din categoria legilor ordinare. 
                     PREŞEDINTE                                 SECRETAR, 

                      Daniel BUDA                         Gabriel ANDRONACHE
Expert

